b'\n_START_ARTICLE_\n\xc8\x9a\xc4\x83ranc\xc4\x83 cu maram\xc4\x83 (pictur\xc4\x83 de Nicolae Grigorescu)\n_START_SECTION_\nPortrete de \xc8\x9b\xc4\x83r\xc4\x83nci\n_START_PARAGRAPH_\nF\xc4\x83c\xc3\xa2nd parte din mediul rural, fiu de \xc8\x9b\xc4\x83ran care a p\xc4\x83strat nealterat\xc4\x83 de-a lungul vremii, dragostea fa\xc8\x9b\xc4\x83 de oamenii din mijlocul c\xc4\x83rora s-a ridicat, artistul i-a observat \xc8\x99i i-a studiat cu toat\xc4\x83 aten\xc8\x9bia \xc3\xaen toate peregrin\xc4\x83rile pe care le-a f\xc4\x83cut prin Rom\xc3\xa2nia. _NEWLINE_Grigorescu a n\xc4\x83zuit \xc3\xaen \xc3\xaentreaga sa carier\xc4\x83 \xc8\x99i chiar a izbutit, s\xc4\x83 contureze un portret de tip colectiv al \xc8\x9b\xc4\x83ranului rom\xc3\xa2n. Prin numeroasele portrete de \xc8\x9b\xc4\x83rani \xc8\x99i \xc8\x9b\xc4\x83r\xc4\x83nci pe care le-a f\xc4\x83cut, el a reu\xc8\x99it s\xc4\x83 pun\xc4\x83 \xc3\xaentr-o lumin\xc4\x83 de o deosebit\xc4\x83 str\xc4\x83lucire: omenia, robuste\xc8\x9bea fizic\xc4\x83 \xc8\x99i moral\xc4\x83, demnitatea \xc8\x99i leg\xc4\x83tura lor cu natura. Chiar dac\xc4\x83 unora dintre ele li se poate repro\xc8\x99a o lips\xc4\x83 de profunzime, el a coagulat o imagine a satului rom\xc3\xa2nesc de odinioar\xc4\x83, plin\xc4\x83 de farmec \xc8\x99i c\xc4\x83ldur\xc4\x83, nuan\xc8\x9bat\xc4\x83 \xc8\x99i de un pitoresc autentic, n\xc4\x83scut din observa\xc8\x9bia \xc8\x99i cunoa\xc8\x99terea cea mai direct\xc4\x83 la care s-a al\xc4\x83turat o pasiune vie \xc8\x99i adev\xc4\x83rat\xc4\x83 pentru o astfel de tematic\xc4\x83._NEWLINE_\xc8\x9a\xc4\x83ranc\xc4\x83 cu maram\xc4\x83, \xc3\xaempreun\xc4\x83 cu Mocanul, \xc8\x9a\xc4\x83ranc\xc4\x83 din Muscel, \xc8\x9a\xc4\x83ranca voioas\xc4\x83 \xc8\x99i \xc8\x9a\xc4\x83ranc\xc4\x83 de la munte, se remarc\xc4\x83 a fi una dintre cele mai bune \xc8\x99i mai reprezentative lucr\xc4\x83ri cu o astfel de tematic\xc4\x83 din opera grigorescian\xc4\x83. Este redat \xc3\xaen ea, minunatul port popular rom\xc3\xa2nesc, cu toat\xc4\x83 bog\xc4\x83\xc8\x9bia lui de culori, port care este \xc3\xaen acest tablou documentar nu numai anecdotic, ci \xc8\x99i o parte important\xc4\x83 \xc8\x99i integrant\xc4\x83 a portretului. El contribuie la conturarea unui profil moral al tinerei \xc8\x9b\xc4\x83r\xc4\x83nci, d\xc3\xa2ndu-i \xc3\xaen final prestan\xc8\x9b\xc4\x83 \xc8\x99i mult\xc4\x83 noble\xc8\x9be.\n_START_SECTION_\nDescrierea lucr\xc4\x83rii\n_START_PARAGRAPH_\n\xc8\x9a\xc4\x83ranca cu marama a fost realizat\xc4\x83, \xc3\xaen opinia criticului George Oprescu, undeva \xc3\xaen perioada 1876 - 1887. Dup\xc4\x83 caracteristicile execu\xc8\x9biei, ea a fost pictat\xc4\x83 \xc3\xaen stilul B\xc4\x83tr\xc3\xa2nei din Brolles \xc8\x99i foarte probabil \xc3\xaen acela\xc8\x99i timp cu aceasta. Se \xc8\x99tie cu exactitate c\xc4\x83 B\xc4\x83tr\xc3\xa2na din Brolles a fost expus\xc4\x83 \xc3\xaen anul 1885, ca o lucrare de abia terminat\xc4\x83, \xc8\x99i tot atunci ar fi fost f\xc4\x83cut\xc4\x83 \xc8\x99i \xc8\x9b\xc4\x83ranca cu maram\xc4\x83. _NEWLINE_Portretul a fost realizat pe un fond verde care nu face dec\xc3\xa2t s\xc4\x83 avantajeze motivul prin contrastul violent \xc8\x99i nu prea potrivit cu figura tinerei femei.  Abordarea acestei culori a fondului, a fost considerat un capriciu al pictorului, cel care folosea cel mai adesea un brun intens ce trece \xc3\xaen tonuri spre negru.  Privind alte lucr\xc4\x83ri f\xc4\x83cute de Grigorescu, se poate vedea c\xc4\x83 el picta p\xc3\xa2nza \xc3\xaen astfel de brunuri p\xc3\xa2n\xc4\x83 aproape de genunchii modelului a\xc8\x99ezat adesea pe un scaun, lad\xc4\x83 sau t\xc4\x83p\xc8\x99an.  Realizarea fondului \xc3\xaen tonuri de verde, are ca efect un contrast nu prea accentuat al siluetei care se desprinde cu claritate fa\xc8\x9b\xc4\x83 de fond, f\xc4\x83r\xc4\x83 ca deosebirea s\xc4\x83 devin\xc4\x83 sup\xc4\x83r\xc4\x83toare.  \xc3\x8en mod similar, artistul a mai \xc3\xaencercat s\xc4\x83 dea un fond deschis unui cap de \xc8\x9a\xc4\x83ranc\xc4\x83 din Muscel, \xc3\xaencercare care s-a dovedit incontestabil, ca fiind o reu\xc8\x99it\xc4\x83 a genului.  Cu toate acestea, critica de art\xc4\x83 a g\xc4\x83sit dou\xc4\x83 cusururi \xc8\x9b\xc4\x83r\xc4\x83ncii muscelene.  Primul, este tot fondul, care are o nuan\xc8\x9b\xc4\x83 u\xc8\x99or cenu\xc8\x99ie de o nuan\xc8\x9b\xc4\x83 foarte delicat\xc4\x83, dar nu prea nimerit\xc4\x83.  Al doilea, se poate observa c\xc4\x83 unele p\xc4\x83r\xc8\x9bi ale maramei de pe capul \xc8\x9b\xc4\x83r\xc4\x83ncii se confund\xc4\x83 cu tonul fondului. _NEWLINE_La \xc8\x9a\xc4\x83ranca cu maram\xc4\x83, cusurul fondului lipse\xc8\x99te. Figura brunet\xc4\x83 a femeii spr\xc3\xa2ncenate, cu buze c\xc4\x83rnoase \xc8\x99i umede, sigur\xc4\x83 pe ea \xc8\x99i cu o inteligen\xc8\x9b\xc4\x83 care reiese din privire, este pictat\xc4\x83 \xc3\xaen am\xc4\x83nunt. Restul elementelor vestimentare au fost figurate de la maram\xc4\x83 la poale, \xc3\xaen tu\xc8\x99e largi \xc8\x99i d\xc3\xa2re de culoare. Ia f\xc4\x83r\xc4\x83 r\xc3\xa2uri are o nuan\xc8\x9b\xc4\x83 sm\xc3\xa2nt\xc3\xa2nie \xc8\x99i tu\xc8\x99ele au fost duse cu o ad\xc3\xa2nc\xc4\x83 \xc3\xaen\xc8\x9belegere, inclusiv \xc3\xaen sensul direc\xc8\x9biei \xc3\xaen care au fost trasate, totul duc\xc3\xa2nd la final la o senza\xc8\x9bie de suple\xc8\x9be a p\xc3\xa2nzei. Totul a fost g\xc3\xa2ndit magistral \xc3\xaen figurarea ve\xc8\x99mintelor. Astfel, se vede greutatea m\xc3\xa2necilor care cad de-a lungul m\xc3\xa2inilor, precum \xc8\x99i toate particularit\xc4\x83\xc8\x9bile volumelor \xc8\x99i materialelor ce \xc3\xaembrac\xc4\x83 personajul \xc3\xaenf\xc4\x83\xc8\x9bi\xc8\x99at.'